Morago ga go ja, rotlhe re ne ra ya kwa ntlo-lehalahala ya mo motseng go bina, mo bosigo-gareng re ne ra ja dijo tse di setseng, tse basadi ba di tlisitseng kwa ntlo-lehalahaleng. Mme re ne ra bina bosigo jotlhe re binela mmino o o molotsana o o monate wa kwela ya ga Spokes Mashiyane, mogaka wa phala ya penny wa moAfrika, re itumelela tshimologô ya botshelo jo re tlileng go bo arogana mmogo. Banyalani bangwe ba Basupi ba ne ba atamela mosadi mongwe yo o godileng yo o neng a kgoromediwa ke mooki ka setulo sa maotwana. Ba ne ba botsa mosadi yono gore a o bua Seesemane. O ne a re o a kgona ka gonne a kile a nna dingwaga di le dintsi kwa United States. O ne a amogela dimakasine tsa Tora ya Tebelo le Tsogang!, tse a neng a ise a ko a di bale, a bo a ba naya leina la gagwe, e bong Consuelo, le aterese. Fa ba ne ba mo etela morago ga malatsi a le manè, ba ne ba fitlhela gore o ne a nna mo legaeng la go tlhokomela batsofe le le neng le laolwa ke baitlami ba basadi ba Bakatoliki. La ntlha, go ne go le thata go ikgolaganya le Consuelo ka gonne baitlami bao ba ne ba sa tshepe banyalani bano mme ba re Consuelo o ne a se kitla a kgona go ba bona. Banyalani bano ba ne ba kopa baitlami gore ba bolelele Consuelo gore ba ne ba gorogile e bile ba batla go mo dumedisa. Consuelo o ne a kopa banyalani bano gore ba tsene. Fa e sa le ka nako eo, mosadi yono wa dingwaga tse 86 o ntse a itumelela go nna le thuto ya Baebele ka metlha, le fa baitlami bano ba nna ba dira dikakgelo tse di sa siamang. Gape o ne a tla mo dipokanong dingwe tsa Bokeresete.